**დანართი №1**

**პროგრამის სტრუქტურა და შინაარსი**

|  |  |
| --- | --- |
| **პროგრამის სახელწოდება (ქართულად და ინგლისურად)** | ფილოსოფია / Philosophy  სადოქტორო პროგრამა ფილოსოფიაში დოქტორანტს სთავაზობს შემდეგ კვლევით არეალს:   1. მეტაფიზიკა და ეპისტემოლოგია; 2. ფილოსოფიის ისტორია; 3. სოციალური და პოლიტიკური ფილოსოფია; 4. კულტურის ფილოსოფია და ესთეტიკა; 5. ლოგიკა და ენის ფილოსოფია; 6. ეთიკა და რელიგიის ფილოსოფია და ა.შ. |
| **მისანიჭებელი კვალიფიკაცია (ქართულად და ინგლისურად)** | ფილოსოფიის დოქტორი / PhD in Philosophy**.** |
| **პროგრამის მოცულობა კრედიტებით და მათი განაწილება** | სადოქტორო პროგრამა არის სამწლიანი, სასწავლო კომპონენტს ეთმობა 40 ECTS კრედიტი. |
| **სწავლების ენა** | ქართული |
| **პროგრამის ხელმძღვანელი/ხელმძღვანელები /კოორდინატორი** | 1.დემურ ჯალაღონია, პროფესორი,  599 257471, [demuri.jalagonia@tsu.ge](mailto:demuri.jalagonia@tsu.ge)  2. აკაკი ყულიჯანაშ­ვილი, პროფესორი.  577555363, [akaki.kulidjanishvili@tsu.ge](mailto:akaki.kulidjanishvili@tsu.ge)  3. ანასტასია ზაქარიაძე, ასოც. პროფესორი.  599514166, [anastasia.zakariadze@tsu.ge](mailto:anastasia.zakariadze@tsu.ge) |
| **პროგრამაზე დაშვების წინაპირობა[[1]](#footnote-1)** | * მაგისტრის ან მასთან გათანაბრებული ხარისხი (GPA მინიმუმ, 3). * ერთ-ერთი უცხო ენის (ინგლისური, გერმანული, ფრანგული) ცოდნა B2 დონეზე. * პროგრამის ხელმძღვანელისა და სადოქტორო ნაშრომის სავარაუდო სამეცნიერო ხელმძღვანელის რეკომენდაცია (საფუძველი, სამეცნიერო ნაშრომის ინსტიტუტის საჯარო სხდომაზე განხილვის შედეგი). * სპეციალობაში გასაუბრების (სადოქტორო - კვლევითი პროექტის გეგმის (პროსპექტუსის) წარდგენა) შედეგების მიხედვით დოქტორანტურაში მიმღები კომისიის მიერ გაწეული რეკომენდაცია.   **განსაკუთრებული წინაპირობა:**  ფილოსოფიის სადოქტორო პროგრამაზე ჩაბარების მსურველს მოეთხოვება ფილოსოფიის ინსტიტუტში წარმოადგინოს  **CV** და ორი გვერდის მოცულობის **სამოტივაციო წერილი,** რომელშიც განსაზღვრავს თავისი ინტერესების სფეროებს და სამეცნიერო მიზნებს და განმარტავს, რატომ უნდა ფილოსოფიის სადოქტორო პროგრამაზე სწავლა. მას ასევე ევალება ფილოსოფიის ერთ-ერთი დარგის (მომავალში რომელ დარგშიც აპირებს მუშაობას), პრობლემურ საკითხზე შესრულებული სამეცნიერო ნაშრომის წარმოდგენა. აღნიშნული **ნაშრომის ფილოსოფიის ს/ს ინსტიტუტში წარმოდგენა** **უნდა მოხდეს გაზაფხულის სემესტრის ფინალური გამოცდების ძირითად ვადებში (რათა მოესწროს ინსტიტუტის პროფესორთათვის სარეცენზიოდ გადაცემა და მათ მიერ რეცენზიის დროულად წარმოდგენა), დაგვიანებით წარმოდგენილ ნაშრომს მსვლელობა არ მიეცემა.**  დოქტორანტობის კანდიდატს ნაშრომის მოსამზადებლად გამოეყოფა სავარაუდო ხელმძღვანელი, რომელიც მის ნაშრომზე წარმოდგენს დასკვნას. ინსტიტუტის ხელმძღვანელი, ნაშრომის სავარაუდო ხელმძღვანელის დასკვნის საფუძველზე აგზავნის ნაშრომს სარეცენზიოდ.  **სამეცნიერო ნაშრომი სარეცენზიოდ გადაეცემა ორ პროფესორს.** დოქტორანტურაში სწავლის გაგრძელების მსურველმა ფილოსოფიის ინსტიტუტის საჯარო სხდომაზე უნდა წარმოადგინოს სამეცნიერო ნაშრომი. ნაშრომის საჯარო განხილვის შედეგები და ორი დადებითი რეცენზია **(ერთი უარყოფითი რეცენზიის შემთხვევაში ნაშრომი განხილვას არ ექვემდებარება)** გახდება ფილოსოფიის სადოქტორო პროგრამის ხელმძღვანელისა და სადოქტორო ნაშრომის სავარაუდო სამეცნიერო ხელმძღვანელის რეკომენდაციების საფუძველი.  დოქტორანტის კანდიდატი სავარაუდო სამეცნიერო ხელმძღვანელის მითითებების საფუძველზე შეადგენს მისი სამომავლო სადოქტორო კვლევითი პროექტის გეგმას (პროსპექტუსს, **პროსპექტუსის მომზადების მოთხოვნები იხილეთ ფაკულტეტის ვებგვერდზე)** სპეციალობაში გასაუბრებაზე წარსადგენად.  **ნაშრომის ძირითადი კორპუსი.** ნაშრომში დასმული პრობლემა არ არის აუცილებელი, რომ ორიგინალური და ახალი იყოს, მაგრამ ნაშრომი არ უნდა ატარებდეს რეფერატულ ხასიათს. ამავდროულად**,** ნაშრომის ავტორმა უნდა გამოავლინოს არა მხოლოდ ტექსტისა და სამეცნიერო ლიტერატურის ცოდნა, არამედ ტექსტში გამჭვირვალედ უნდა ჩანდეს საკუთრივ მისეული მსჯელობა და პრობლემისადმი დამოკიდებულება. ნათელი უნდა იყოს, სად არის საკუთრივ ავტორის აზრი და სად მიმართავს ის სამეცნიერო ლიტერატურას. ნაშრომი არ უნდა წარმოადგენდეს პირველადი წყაროდან თუ სამეცნიერო და მეორადი საინფორმაციო ლიტერატურიდან ამოკრებილი მასალის მექანიკურ კომპილაციას. **ამ თვალსაზრისით, ნაშრომი აუცილებლად უნდა შეიცავდეს სამეცნიერო კვლევის ელემენტებს.** პირველწყაროსა და სამეცნიერო ლიტერატურის გამოყენება უნდა მოხდეს მათი აზრიანი ციტირებით, პრობლემის გადაწყვეტის საჭიროებიდან გამომდინარე თანმიმდევრული მსჯელობით, ნაშრომში **ყველგან** უნდა ჩანდეს, რომელი ტექსტის თუ გამოკვლევის საფუძველზე გამოთქვამს ავტორი საკუთარ მოსაზრებას. შესაბამისად, სქოლიოებში ყველგან უნდა აისახოს გამოყენებული ლიტერატურა (პირველად ვრცლად, მეორედ შემოკლებულად), გვერდების ზუსტი მითითებით (ბიბლიისა და კლასიკური ტექსტების მითითებისას გამოიყენება საერთაშორისო სტანდარტების მიხედვით მიღებული პაგინაცია). თარგმანის გამოყენების შემთხვევაში აუცილებლად უნდა მიეთითოს მთარგმნელი. ნაშრომში დასმული პრობლემა უნდა იყოს განხილული პირველადი წყაროს (შესაძლებელია ორიგინალის ენაზე ან თარგმანში, მინიმუმ ერთი ერთეული) საფუძველზე და არანაკლებ ორი ერთეულის ოდენობით სამეცნიერო ლიტერატურის გამოყენებით.   * **დასკვნა.** ნაშრომს ბოლოში უნდა დაერთოს დასკვნა, ერთი გვერდის მოცულობით, სადაც ავტორი მოკლედ შეაჯამებს თავის ნაშრომს. ნაშრომის დასკვნით ნაწილში უნდა ჩანდეს, როგორ სცემს ავტორი პასუხს მის მიერვე დასმულ კითხვას * მითითებული ლიტერატურის სია სრული სახით (ავტორი, სახელწოდება, გამოცემის ადგილი, წელი). * ნაშრომის მოცულობა განისაზღვრება შემდეგი სტანდარტით: ფორმატი A4, 20-25 გვერდი, ინტერვალი-1,5. შრიფტი: UNICODE (Sylfaen), დაბეჭდილი12 ზომის შრიფტით. |
| **საგანმანათლებლო პროგრამის მიზანი** | პროგრამა ითვალისწინებს ტრადიციული ფილოსოფიური სტრატეგიების კონკრეტიზაციას, ექსისტენცის ტრანსცენდირების ერთ-ერთ უმნიშვნელოვანეს ონტოლოგიურ მოდუსში. კერძოდ, სწავლება-სწავლასა და კვლევას მეტაფიზიკისა და ეპისტემოლოგიის, ფილოსოფიის ისტორიის, ეთიკის, ესთეტიკის, კულტურის ფილოსოფიის, პოლიტიკური და სოციალური ფილოსოფიის, ენის ფილოსოფიის, ლოგიკის, რელიგიის ფილოსოფიის და ა.შ. მიმართულებით.  დოქტორანტურის საერთაშორისოდ აპრობირებული სტანდარტების შესაბამისად, სადოქტორო პროგრამა ფილოსოფიაში მიზნად ისახავს დოქტორანტის ინტელექტუალურ ზრდას, აკადემიური და კვლევითი რესურსების ურთიერთდაახლოებას, სამეცნიერო მუშაობის გააქტიურებას და კვლევის ხარისხის ამაღლებას, საერთაშორისო სამეცნიერო სივრცეში ჩართვას და დარგში ახალი ცოდნის შექმნისა და დანერგვისათვის ხელისშეწყობას.  **სადოქტორო პროგრამის მიზანია:**   * მოამზადოს დოქტორის ხარისხის მქონე დარგის თანამედროვე სტანდარტების შესატყვისი სპეციალისტი, ფილოსოფოსი მკვლევარი, რომელიც მაღალ თეორიულ დონეზე გააანალიზებს და ერთიან დისკურსში წარმოადგენს ადამიანის სამყაროსადმი ფუნდამენტურ მიმართებებს, უპასუხებს თანამედროვე სამყაროს გამოწვევებს; * იყოს ორიენტირებული ფილოსოფიური მიმდინარეობების, კონცეფციების, სტრატეგიების შესწავლა-კვლევაზე, რომელთა გარეშეც დღევანდელ ინტელექტუალურ ვითარებაში წარმოუდგენელია ფილოსოფიური პრობლემების თემატიზება, გადაწყვეტა და თეორიული კვლევითი საქმიანობა. * კრიტიკულად და სიღრმისეულად გააშუქოს კლასიკურ და არაკლასიკურ პარადიგმებს შორის დაპირისპირების არსი, მისცეს დოქტორანტს პოსტმოდერნული პოსტულატების სისტემატური და კრიტიკული გააზრების საშუალება; * სიღრმისეულად შეასწავლოს მას კვლევის თანამედროვე მეთოდები, მათ შორის ინფორმაციის მიღებისა და დამუშავების მეთოდები, რის საფუძველზეც ის მოიპოვებს სრულ ინფორმაციას საკუთარ კონკრეტულ სამეცნიერო ინტერესების სფეროში არსებული სიახლეებისა და უახლესი მიღწევების შესახებ და მუდმივად განაახლებს მას; * განუვითაროს მას დამოუკიდებლად სწავლისა და ახალი ცოდნის ათვისებისა და გათავისების, სამეცნიერო-კვლევითი საქმიანობის ორგანიზებისა და წარმართვის უნარი, რის საფუძველზეც შექმნის მეცნიერული ღირებულების მქონე საკვალიფიკაციო ნაშრომს და ინტეგრირდება დარგის საერთაშორისო სამეცნიერო ქსელში, განახორციელებს საგრანტო პროექტებს და მოამზადებს სამეცნიერო პუბლიკაციებს მაღალრეიტინგული რეფერირებადი გამოცემებისათვის; * გამოუმუშავოს მას დარგში ახალ გამოწვევებზე შემოქმედებითად და დამოუკიდებლად რეაგირების უნარი, დარგში კომპლექსური პრობლემების გადაჭრის გზების მოძიების უნარი; მომიჯნავე დარგების მკვლევრებთან თანამშრომლობით ინტერდისციპლინური კვლევების უნარი; * შესძინოს მას პასუხისმგებლობისა და ავტონომიურობის მაღალი ხარისხი, მაღალი სოციალური და დემოკრატიული ფასეულობები, რათა პროგრამით მომზადებულმა მკვლევარმა დაიცვას და დაამკვიდროს აკადემიური და პროფესიული ეთიკის ნორმები, ხელი შეუწყოს საზოგადოების ინტელექტუალურ, ზნეობრივ და კულტურულ განვითარებას.   *პროგრამის განხორციელებაში ჩართულ პროფესორებს აქვთ დარგში კვლევისა და სამეცნიერო საგრანტო პროექტებში მუშაობის მდიდარი გამოცდილება. ეს გამოცდილება გამოყენებულ იქნება სადოქტორო თემების დამუშავების პროცესში და სხვადასხვა სამეცნიერო პროექტების დასაგეგმად, რომელთა განხორციელებაში აქტიურად იქნებიან ჩართულნი დოქტორანტები.*  *ამ შინაარსისა და პროფილის სადოქტორო პროგრამის შეთავაზება ივანე ჯავახიშვილის სახელობის თბილისის სახელმწიფო უნივერსიტეტის ჰუმანიტარულ მეცნიერებათა ფაკულტეტის, უძველესი აკადემიური და სამეცნიერო ტრადიციების მქონე სამეცნიერო-საგანმანათლებლო კერის, მხრიდან სრულიად ლოგიკურია, რადგან სწორედ მის წიაღში განვითარდა ქართული აკადემიური ფილოსოფიური მეცნიერება.* |
| **სწავლის შედეგები[[2]](#footnote-2)** | ფილოსოფიის სადოქტორო პროგრამის მიზნების მისაღწევად გამოყენებული სასწავლო და კვლევითი კომპონენტები უზრუნველყოფენ შემდეგი შედეგების მიღწევას: |
| *ა) ცოდნა და გაცნობიერება* | * წინამდებარე პროგრამით მომზადებული ფილოსოფიის დოქტორი ფილოსოფიის განვითარების ძირითადი კანონზომიერებების, დარგის ძირითადი და უახლესი კონცეფციებისა და უახლესი მიღწევების, თეორიული და კვლევითი მეთოდების ფლობის საფუძველზე წარმართავს სამეცნიერო-კვლევით მუშაობას საერთაშორისო სტანდარტის დონეზე, ობიექტური და ახლებური ხედვით; * აკადემიური/პროფესიული საქმიანობისას გადააფასებს არსებული ცოდნისა და ღირებულებების გარკვეულ ნაწილს, ქმნის ახალ სააზროვნო კონცეპტებს და ახალ ფილოსოფიურ დისკურსს; * აცნობიერებს ფილოსოფიის ადგილს თანამედროვე ჰუმანიტარული ცოდნის სისტემაში, აანალიზებს ფილოსოფიური მეცნიერებების ურთიერთკავშირს სხვა ჰუმანიტარული დარგის მეცნიერებებთან ინტერდისციპლინურ კონტექსტში და ასაბუთებს საზოგადოებაში ჰუმანიტარული ცოდნის გავრცელების აუცილებლობას; |
| *ბ) უნარები* | * აკადემიური/პროფესიული საქმიანობისას კვლევის არასრულ და წინააღმდეგობრივ მონაცემებს კრიტიკულად აანალიზებს, პოულობს კომპლექსური პრობლემების გადაჭრის გზებს და არგუმენტირებულად ასაბუთებს დასკვნებს; იყენებს დარგში უკვე დამკვიდრებულ სამეცნიერო კვლევით და ანალიტიკურ მეთოდებს; შეიმუშავებს ახლებურ კვლევით და ანალიტიკურ მიდგომებს, რომლებიც ახალი ცოდნის შექმნაზეა ორიენტირებული; * დარგის უახლეს მიღწევებზე და კვლევის უახლეს მეთოდებზე დამყარებული ფუნდამენტური ცოდნის საფუძველზე მკაფიოდ აყალიბებს აქტუალურ საკვლევ საკითხებს მეცნიერული ღირებულების მქონე სამეცნიერო პუბლიკაციებსა თუ სამეცნიერო-პოპულარულ ნაშრომებში; ქმნის მეცნიერული ღირებულების მქონე დარგობრივ ტექსტებს და შესაბამისი თანამედროვე სტანდარტების მიხედვით აფორმებს მათ აკადემიური ფორმით, წერის დროს დარგის მეტაენისა და ენობრივი სტილის გამოყენებით; * იცნობს და იყენებს სამეცნიერო კვლევისა და განვითარების ხელშემწყობი ეროვნული და საერთაშორისო სამეცნიერო ფონდების მუშაობის პრინციპებსა და საგრანტო პროექტების, სამეცნიერო პუბლიკაციების შედგენის საკვანძო მომენტებს, იყენებს ინფორმაციულ-საკომუნიკაციო ტექნოლოგიებს კვლევისა და მონაცემთა მოპოვების პროცესში. * წარმატებით თანამშრომლობს მომიჯნავე ჰუმანიტარული დარგების წარმომადგენლებთან ინტერდისციპლინურ კვლევით პროექტებში; * აანალიზებს და კრიტიკულად აფასებს როგორც თავისი, ასევე სხვათა სამეცნიერო საქმიანობის შედეგებს, არა მარტო იძენს და აგროვებს ცოდნას, არამედ სხვებსაც გადასცემს; საუნივერსიტეტო კურიკულუმის შემუშავების ძირითადი პრინციპების კვალიფიციური ცოდნის საფუძველზე ამზადებს ფილოსოფიური დარგის ცალკეული დისციპლინის სასწავლო-მეთოდურ მასალებს (მათ შორის, ელექტრონული კურსების), სასწავლო-საგანმანათლებლო და კულტურულ-აღმზრდელობითი პროგრამებს, ადგენს კვლევით პროექტებს და სხვ. * ახდენს წერილობითი და ზეპირი ფორმით კომუნიკაციას და წარმართავს სამეცნიერო დიალოგს სამეცნიერო საზოგადოებასთან, მონაწილეობს თემატურ პოლემიკებში სხვადასხვა ტიპის აუდიტორიაში საკომუნიკაციო სტრატეგიების, ტაქტიკისა და რიტორიკის კანონების ადეკვატურად გამოყენებით. |
| *გ) პასუხისმგებლობა და ავტონომიურობა* | * ფილოსოფიის დოქტორი დამოუკიდებლად გეგმავს და წარმართავს სწავლის, კვლევისა და საკუთარი პროფესიული განვითარების პროცესებს. * კრეატიული აზროვნების საფუძველზე ახდენს ახალი იდეების გენერირებას; აფასებს უწყვეტი განათლების მნიშვნელობას, საჭიროების შემთხვევაში იცვლის სამეცნიერო პროფილს და ახდენს ახალ ვითარებასთან ადაპტირებას. * იცავს პროფესიულ ღირებულებებს; ამჟღავნებს ტოლერანტობისა და პასუხისმგებლობის გრძნობას, მოქმედებს სოციალური და დემოკრატიული ფასეულობების გათვალისწინებით; პატივს სცემს კულტურათა მრავალფეროვნებას და განსხვავებულ აზრს, ამკვიდრებს აკადემიური ეთიკის ფასეულობებს, შეიმუშავებს ღირებულებათა დამკვიდრების გზებსა და ინოვაციური მეთოდებს. |
| **სწავლება-სწავლის მეთოდები** | სადოქტოროპროგრამა სავალდებულო და არჩევითი სასწავლო კურსების, სემინარებისა და კოლოკვიუმების, საერთაშორისო, რეგიონალური და ადგილობრივი კონფერენციებში მონაწილეობის, საგრანტო პროექტებში ჩართულობის, რეცენზირებად–რეფერირებად ჟურნალებში სტატიების გამოქვეყნების და სხვა კვლევითი თუ სასწავლო აქტივობებით ხელს უწყობს და აუმჯობესებს სწავლისა და კვლევის შედეგების მიღწევის გზებს. აღნიშნულ აქტივობებში გამოიყენება სხვადასხვა მეთოდი: ვერბალური, პრაქტიკული, წიგნზე და მასალაზე მუშაობის, ანალიზისა და სინთეზის, დისკუსიის, პრობლემაზე დაფუძნებული სწავლება, შემთხვევის ანალიზის მეთოდები, ჯგუფური მუშაობა და სხვ.  **სასწავლო** კომპონენტის განხორციელებისას გამოიყენება სწავლების სხვადასხვა მეთოდი. ხშირ შემთხვევაში ადგილი აქვს მეთოდთა შერწყმას.  სწავლის შედეგების მისაღწევად პროგრამა ლექციის, სამუშაო ჯგუფის, პრაქტიკული მეცადინეობის, შუალედური შეფასების, პრეზენტაციის, რეფერატის, ესეს, თარგმანის, დასკვნითი გამოცდის, სამეცნიერო ხასიათის ნაშრომის შექმნის და სხვ. ფორმატში იყენებს სხვადასხვა მეთოდს (ინდუქცია, დედუქცია, ანალიზი და სინთეზი, ჯგუფური მუშაობა, ევრისტიკული მეთოდი, ახსნა-განმარტებითი მეთოდი, ვერბალური მეთოდი, წიგნზე მუშაობის მეთოდი, დისკუსია/დებატები, და სხვ.). |
| **შეფასების სისტემა[[3]](#footnote-3)** | სასწავლო კურსებისა და სხვა სასწავლო კომპონენტის შემთხვევაში, დოქტორანტის ცოდნა ფასდება 100 ქულიანი სისტემით; მინიმალურ შეფასებას წარმოადგენს 51 ქულა;  სასწავლო კურსების შეფასება ხორციელდება მინიმუმ ოთხი კომპონენტის მიხედვით.  შეფასების კრიტერიუმები მოცემულია კონკრეტულ სილაბუსებში.    შეფასების სისტემა უშვებს ხუთი სახის დადებით შეფასებას:  (A) ფრიადი – შეფასების 91-100 ქულა;  (B) ძალიანკარგი – მაქსიმალური შეფასების 81-90 ქულა;  (C) კარგი – მაქსიმალური შეფასების 71-80 ქულა;  (D) დამაკმაყოფილებელი – მაქსიმალური შეფასების 61-70 ქულა;  (E) საკმარისი – მაქსიმალურიშეფასების 51-60 ქულა;  არსებობს ორი უარყოფითი შეფასება:  ვ) (FX) ვერ ჩააბარა – მაქსიმალური შეფასების 41-50 ქულა, რაც ნიშნავს, რომ სტუდენტს ჩასაბარებლად მეტი მუშაობა სჭირდება და ეძლევა დამოუკიდებელი მუშაობით ხელახლა გამოცდაზე გასვლის უფლება;  (F) ჩაიჭრა – მაქსიმალური შეფასების 40 ქულა და ნაკლები, სტუდენტს მნიშვნელოვანი სამუშაო აქვს ჩასატარებელი, ანუ საგანი ახლიდან აქვს შესასწავლი.  სასემინარო ნაშრომი ფასდება ასქულიანი სისტემით, სადაც დარგში დოქტორის აკადემიური ხარისხის მქონე რეცენზენტის მიერ იწერება შეფასება 60 ქულის ფარგლებში (დადებით შეფასებად ითვლება 31 ქულა), ხოლო სემინარის პრეზენტაცია ფასდება 40 ქულის ფარგლებში (დადებით შეფასებად ითვლება 20 ქულა), წინასწარ დადგენილი კრიტერიუმებით.  **კვლევითი კომპონენტის შეფასება:** დოქტორანტი ვალდებულია, გაიაროს ინტერნაციონალიზაცია, საერთაშორისო სამეცნიერო კონფერენციებში მონაწილეობითა და მაღალრეიტინგულ რეფერირებად, რეცენზირებად ჟურნალებში დაბეჭდილი სტატიებით, სადაც იკვეთება დოქტორანტის დამოუკიდებელი მსჯელობის უნარი, ანალიზის სიღრმე და კვლევის ხარისხი, საკვლევი საკითხის სიღრმისეულად და ამომწურავად შესწავლა და მონაცემთა სარწმუნოობა.  დოქტორანტი ვალდებულია, შეასრულოს და საჯაროდ წარმოადგინოს ორი სამეცნიერო-კვლევითი პროექტი, რომელიც არის მისი სადისერტაციო კვლევის ნაწილები.  სამეცნიერო-კვლევითი პროექტის ფარგლებში შესრულებული ნაშრომი ფასდება წინასწარ დადგენილი კრიტერიუმებით (განმავითარებელი შეფასება).  სამეცნიერო-კვლევითი პროექტების დადებითი შეფასება არის სადისერტაციო ნაშრომის დასაცავად მიღების წინაპირობა.  **დისერტაციის შეფასება**  სადისერტაციო კომისიის წევრები დისერტაციას აფასებენ ანონიმურად ასქულიანი სისტემით. დისერტაციის საბოლოო შეფასებისათვის სადისერტაციო კომისიის ხმის დამთვლელ კომისიას გამოყავს ქულათა საშუალო არითმეტიკული, რომელსაც შეუფარდებს ლათინურ შეფასებას შემდეგი სქემის მიხედვით:  **დადებითი შეფასება:**   * 91-100 ქულა არის შეფასება summa cum laude (ფრიადი) - შესანიშნავი ნაშრომი; * 81-90 ქულა არის შეფასება magna cum laude (ძალიან კარგი) - – შედეგი, რომელიც წაყენებულ მოთხოვნებს ყოველმხრივ აღემატება; * 71-80 ქულა არის შეფასება cum laude (კარგი) - შედეგი, რომელიც წაყენებულ მოთხოვნებს აღემატება; * 61-70 ქულა არის შეფასება bene (დამაკმაყოფილებელი) - შედეგი, რომელიც წაყენებულ მოთხოვნებს ყოველმხრივ აკმაყოფილებს; * 51-60 ქულა არის შეფასება rite ( საკმარისი) - შედეგი, რომელიც, ხარვეზების მიუხედავად, წაყენებულ მოთხოვნებს მაინც აკმაყოფილებს;   **უარყოფითი შეფასება:**   * 41-50 ქულა არის შეფასება insufficienter (არადამაკმაყოფილებელი) – შედეგი, რომელიც წაყენებულ მოთხოვნებს მნიშვნელოვანი ხარვეზების გამო ვერ აკმაყოფილებს; * 40 და ნაკლები ქულა არის შეფასება sub omni canone (სრულიად არადამაკმაყოფილებელი) – შედეგი, რომელიც წაყენებულ მოთხოვნებს სრულიად ვერ აკმაყოფილებს.   დადებითი შეფასების მიღების შემთხვევაში დოქტორანტს ენიჭება დოქტორის აკადემიური ხარისხი. არადამაკმაყოფილებელი შეფასების მიღების შემთხვევაში დოქტორანტს ენიჭება ერთი წლის განმავლობაში გადამუშავებული სადისერტაციო ნაშრომის წარდგენის უფლება. სრულიად არადამაკმაყოფილებელი შეფასების მიღების შემთხვევაში დოქტორანტი კარგავს იმავე სადისერტაციო ნაშრომის წარდგენის უფლებას. |
| **დასაქმების სფეროები** | კურსდამთავრებულებს შეუძლიათ იმუშაონ:   * უმაღლეს საგანმანათლებლო დაწესებულებებში; * საჯარო სამსახურებში; * არასამთავრობო ორგანიზაციებში; * საზოგადოების სულიერი ცხოვრების, მეცნიერების, რელიგიის, კულტურის და პოლიტიკის შესახებ მონაცემთა ანალიზისა და შეფასების ექსპერტებად; * სხვადასხვა კულტურულ-სოციალურ დაწესებულებებში; * ანალიტიკურ ცენტრებში. |
| **სწავლის საფასური საქართველოს მოქალაქე და უცხო ქვეყნის მოქალაქე სტუდენტებისათვის** | უმაღლესი განათლების სადოქტორო საფეხურის სწავლის წლიური საფასური საქართველოს მოქალაქე სტუდენტებისთვის შეადგენს 2250 ლარს.  თსუ ჰუმანიტარულ მეცნიერებათა ფაკულტეტს, სწავლებისა და კვლევის ინტეგრაციისა და ჰუმანიტარი მკვლევრების მომზადების მნიშვნელობიდან გამომდინარე, ფინანსური შეღავათები აქვს დაწესებული სადოქტორო პროგრამების სტუდენტებისათვის პროგრამის ხელმძღვანელთა შუამდგომლობის საფუძველზე. ფაკულტეტის ბიუჯეტი ფარავს დოქტორანტთა სწავლის წლიური საფასურის 60%-ს.    უცხო ქვეყნის მოქალაქე სტუდენტებისთვის უმაღლესი განათლების მესამე საფეხურზე სწავლის წლიურ საფასურს ადგენს უნივერსიტეტი, ფაკულტეტი საქართველოში მოქმედი კანონმდებლობის, საქართველოს ხელისუფლების მიერ დადებული და რატიფიცირებული შეთანხმებების მიხედვით. |
| **პროგრამის განხორციელებისათვის საჭირო ადამიანური და მატერიალური რესურსი** | პროგრამის განხორციელებაში ჩართულები არიან თსუ ჰუმანიტარულ მეცნიერებათა ფაკულტეტის პროფესორები და ასოცირებული პროფესორები, ასისტენტ–პროფესორები.  1. ჯალაღონია დემური, პროფესორი, ფილოსოფიის დოქტორი.  2. ყულიჯანაშ­ვილი აკაკი, პროფესორი, ფილოსოფიის დოქტორი.  3. ალექსიძე ლელა, პროფესორი, ფილოსოფიის მეცნიერებათა დოქტორი.  4. რამიშვილი ვალერიანი, პროფ. ფილოსოფიის მეცნიერებათა დოქტორი.  5. ზაქარიაძე ანასტასია, ასოც. პროფესორი, ფილოსოფიის მეცნიერებათა დოქტორი.  6. ბრაჭული ირაკლი, ასოც. პროფ. ფილოსოფიის მეცნიერებათა დოქტორი.  7. კვარაცხელია ნაპო, ასოც. პროფ. ფილოსოფიის მეცნიერებათა დოქტორი.  8. დოლიძე მამუკა, ასოც. პროფ. ფილოსოფიის მეცნიერებათა დოქტორი.  9. სურმავა მამია, ასოცირებული პროფესორი, ფილოსოფიის დოქტორი.  10. გულიაშვილი ნანა, ასისტენტ პროფ. ფილოსოფიის დოქტორი.    (ბიოგრაფიული მონაცემები (CV) დანართის სახით პროგრამას თან ერთვის)  სადოქტორო პროგრამა ხორციელდება თსუ ჰუმანიტარულ მეცნიერებათა ფაკულტეტის ფილოსოფიის ს/ს ინსტიტუტში. პროგრამა უზრუნველყოფილია ფილოსოფიის ინსტიტუტის ტექნიკური აღჭურვილობითა და ინტერნეტით, უნივერსიტეტის კომპიუტერული რესურსცენტრით. დოქტორანტებს საშუალება აქვთ გამოიყენონ ყველა ის საუნივერსიტეტო რესურსი, რაც მათ ხელს შეუწყობს პროგრამით გათვალისწინებული სასწავლო და სამეცნიერო-კვლევითი კომპონენტის წარმატებით განხორციელებაში. |
| **პროგრამის ფინანსური უზრუნველყოფა** | პროგრამის ფინანსური უზრუნველყოფა ხდება ჰუმანიტარულ მეცნიერებათა ფაკულტეტის ბიუჯეტიდან, რომელიც უნივერსიტეტის ბიუჯეტის შემადგენელ ნაწილს წარმოადგენს. საფაკულტეტო ბიუჯეტი უზრუნველყოფს პროგრამის განხორციელებაში ჩართული აკადემიური პერსონალისა და მოწვეული ლექტორების შრომის ანაზღაურებას, პროგრამის მატერიალურ–ტექნიკური ბაზის მოვლასა და სრულყოფას, პროგრამის განმახორციელებელი აკადემიური პერსონალისა და დოქტორანტთა სხვადასხვა საერთაშორისო სამეცნიერო აქტივობაში მონაწილეობის მხარდაჭერას. |
| **დამატებითი ინფორმაცია**  **(საჭიროების შემთხვევაში)** | **პროგრამის გამართული მუშაობა უზრუნველყოფილია შემდეგი მატერიალურ-ტექნიკური რესურსებით:**   * თსუ-ს კომპიუტერული ბაზები და კომპიუტერული ცენტრები; * თსუ-ს და ფაკულტეტის რესურს–ცენტრები; * ივანე ჯავახიშვილის სახელობის თბილისის სახელმწიფო უნივერსიტეტის ბიბლიოთეკები (ცენტრალური საუნივერსიტეტო ბიბლიოთეკა, რომელიც მდებარეობს უნივერსიტეტის ქუჩა N11-ში; თსუ-ს ეროვნული სამეცნიერო ბიბლიოთეკა, რომელიც მდებარეობს მ. ალექსიძის ქუჩის მე-2 შესახვევი N3-ში; საბიბლიოთეკო დარბაზები და წიგნსაცავები: შოთა რუსთაველის სახელობის სამკითხველო დარბაზი რომელიც მდებარეობს ი. ჭავჭავაძის გამზირი N1-ში, თსუ I კორპუსი; გრიგოლ წერეთლის სახელობის სამკითხველო დარბაზი, რომელიც მდებარეობს უნივერსიტეტის ქუჩა N11-ში; სიმონ ყაუხჩიშვილის სახელობის სამკითხველო დარბაზი, რომელიც მდებარეობს ი. ჭავჭავაძის გამზირი N13-ში, თსუ VIII კორპუსი; აღმოსავლეთმცოდნეობის სამკითხველო დარბაზი, რომელიც მდებარეობს ი. ჭავჭავაძის გამზირი N36-ში, თსუ V კორპუსი <https://www.tsu.ge/ka/library> * თსუ-ს ელექტრონული სწავლების პორტალები;   <https://e-learning.tsu.ge/>   * თსუ-ს სტუდენტებს და პროფესორ-მასწავლებლებს შეუზღუდავი და ულიმიტო წვდომა აქვთ ისეთ ელექტრონულ ბაზებსა და ჟურნალებზე, როგორებიცაა: EBSCO Publishing, Cambridge University Journals, JStor, Scopus და სხვა. <https://www.tsu.ge/ka/library/page/893>   პროგრამას ემსახურება ჰუმანიტარულ მეცნიერებათა ფაკულტეტის შესაბამისი ინვენტარით აღჭურვილი მატერიალურ-ტექნიკური ბაზა.  სადოქტორო პროგრამა უზრუნველყოფილია თსუ ჰუმანიტარულ მეცნიერებათა ფაკულტეტის ფილოსოფიის ს/ს ინსტიტუტის შალვა ნუცუბიძის სახელობის დარგობრივი ბიბლიოთეკით. დოქტორანტებს საჭიროების შემთხვევაში ასევე შეეძლებათ ისარგებლონ სავლე წერეთლის სახელობის ფილოსოფიის ინსტიტუტის ბიბლიოთეკით, თსუ თსუ ჰუმანიტარულ მეცნიერებათა ფაკულტეტის ამერიკისმცოდნეობის ს/ს ინსტიტუტის ბიბლიოთეკით.  სადოქტორო პროგრამის სამეცნიერო-კვლევითი კომპონენტი შეიძლება განხორციელდეს საქართველოს ეროვნულ ბიბლიო­თე­კაში, ხელნაწერთა ინსტიტუტის ბიბლიოთეკაში, სხვადასხვა სამთავრობო და არასამთავრობო დაწესებულებებისა თუ კერძო კოლექციების ბაზაზე. |

1. პროგრამაზე დაშვების წინაპირობა განისაზღვრება უმაღლესი განათლების შესახებ საქართველოს კანონისა და საქართველოს განათლებისა და მეცნიერების მინისტრის 2005 წლის 28 მარტის ერთიანი ეროვნული გამოცდების ჩატარების დებულების დამტკიცების შესახებ №127 ბრძანების შესაბამისად. დოქტორანტურაში მიღების წესი რეგულირდება შესაბამისი ფაკულტეტის დებულებით [↑](#footnote-ref-1)
2. [↑](#footnote-ref-2)
3. პროგრამის საფეხური, პროგრამის სწავლის შედეგები, შინაარსი, სწავლა-სწავლების მეთოდები და შეფასების სისტემა ბმაში უნდა იყოს ერთმანეთთან და უზრუნვეყოფდეს პროგრამის სწავლის შედეგების მიღწევას [↑](#footnote-ref-3)